На основу Одлуке Општинског већа општине Мионица број: 35-14/2024 од 25.06.2024. године, Комисија за избор корисника локација на јавним површинама за постављање покретних објеката за продају за време манифестације ''28. Мишићеви дани“ расписује:

**О Г Л А С**

**ЗА ПРИКУПЉАЊЕ ПИСМЕНИХ ПОНУДА ПУТЕМ ЈАВНОГ ОГЛАШАВАЊА**

**ЗА ПОСТАВЉАЊЕ ПОКРЕТНИХ ОБЈЕКАТА ЗА ПРОДАЈУ,**

**за време манифестације ''28. Мишићеви дани''**

Општина Мионица, Мионица, Војводе Мишића бр. 30, оглашава покретање поступка прикупљања писмених понуда за постављање покретних објеката за продају (за обављање трговачко-угоститељске делатности) на јавним површинама, на следећим локацијама :

* У зони П (места П1-П4) дозвољава се искључиво постављање точилица за пиво и то у делу фронтално у улици Кнеза Грбовића (део испред парка ка капији) и мест̄а П20 и П21 у улици Војводе Мишића (десна страна поред парка) - површина по једном месту је 5m2. Није дозвољено коришћење простора мимо намене а нарочито није дозвољено постављање столова и столица, постављање звучника и пуштање музике и коришћење у друге сврхе сем у сврхе постављања и коришћења точилица за пиво. За непоштовање ове одлуке, Комунална инспекција је овлашћена да одузиме дозволу за коришћење јавне површине!
* У зони П (места П5-П14) у шеталишном делу парка ка фонтани (лева страна према улици Војводе Мишића) дозвољава се постављање покретних објеката за продају готових слатких и сланих производа (лицидерска срца, кокице и др.), дечијих играчака и једне трамболине, тезги за продају текстилних производа, играчака и др. - површина по једном месту је 5m2.
* У зони П место П16 дозвољава се постављање покретног објекта за продају Средње школе Мионица.
* У зони П (место П15, П17, П18 и П19) дозвољава се постављање покретних објеката за продају крофни и палачинака у шеталишном делу парка ка фонтани (десна страна) - површина по једном месту је 5m2.
* У зони П22 дозвољава се постављање забавног парка-површина 150m2.
* У зони К (место К1-К4) дозвољава се постављање роштиља и др. печењарских производа а тачна површина сваког К-места износи К1-28м2, К2-28М2, К3-36М2, К4-24М2.

Локације које су предмет овог Огласа су јавне површине на делу кат.парцеле бр. 189 у КО Мионица Варош ( део улице В.Мишића и део ул. Кнеза Грбовића) и служиће ради постављања покретних објеката за продају за време трајања манифестације ''28. Мишићеви дани'', **у периоду од 15.07. до 21.07.2024. године**.

Захтев за заузеће јавне површине подноси се за цео период трајања манифестације.

Постављање покретних објеката за продају оглашава се под следећим условима:

* **Прикупљање писмених понуда ће се обавити у периоду од 26.06.-05.07.2024. године.**
* **Пријава се подноси писаним путем Комисији за избор корисника локација на јавним површинама за постављање покретних објеката за продају за време манифестације ''28. Мишићеви дани“ путем поште на адресу: Мионица, Војводе Мишића 30 или предајом на шалтер писарнице Општинске управе најкасније до 05.07.2024. године до 15,30 часова. Пријаве које пристигну након овог рока се неће узимати у обзир.**
* **Пријава се подноси у затвореној коверти, са јасном назнаком на коју тачно локацију се односи и написаним износом цене која се нуди. Понуђена цена не може бити нижа од утврђене почетне цене а најповољнији понуђач је лице које понуди највећи износ цене у односу на друге понуђаче за исту локацију.**
* **Пријава поднета у отвореној коверти или без јасне назнаке на коју се локацију односи сматраће се неуредном односно непотпуном и као таква ће бити одбачена.**
* **Пријава обавезно садржи и доказ о уплати депозита, број рачуна на који ће се извршити повраћај депозита, за физичка лица и: име и презиме, адресу, број личне карте, ЈМБГ; за предузетнике: име и презиме предузетника, адресу, број личне карте, јединствени матични број грађана, назив радње, матични број; за правна лица: – назив и седиште, оверено решење о упису правног лица у регистар Агенције за привредне регистре и порески идентификациони број, као и пуномоћје за лице које заступа подносиоца пријаве, оверено код јавног бележника.**

Подносиоци неблаговремене или непотпуне пријаве, не могу учествовати у поступку ја неблаговремене и непотпуне пријаве се одбацују.

**Почетни износ накнаде је 3.000,00 динара по m2 за цео период трајања манифестације.**

**Депозит за учешће износи 50% од почетне цене конкретне локације за коју се конкурише и исти се уплаћује на рачун јавних прихода општине Мионица, број: 840-714565843-77 позив на број 85-069 по моделу 97.**

Положени депозит ће се вратити учесницима који не буду остварили право у року од 10 дана од дана окончања поступка, док ће се уплаћени депозит најповољнијег понудиоца бити урачунат у накнаду.

Корисник је у обавези да користи предметни локацијски простор у складу са наменом те ће се свако коришћење мимо намене и заузеће површине веће од површине која је закупљена, санкционисати од стране Комуналне инспекције која је надлежна да изрекне новчане казне и да одузме дозволу за коришћење јавног простора**.**

**Избор најповољнијег понуђача врши се применом критеријума највише понуђене цене. Уколико у поступку два или више понуђача понуде исти износ цене, предност има онај чија је пријава раније заведена на писарници општинске управе.**

Сматраће се да је поступак успео у случају да пристигне најмање једна благовремена и потпуна пријава на основу које се подносилац оглашава за најповољније понудиоца.

Учесник који је дао најповољнију понуду, постигнути износ накнаде уплатиће једнократно на уплатни рачун буџета општине Мионица број: 840-714565843-77 позив на број 85-069 по моделу 97 одмах по добијању Решења о одобрењу о постављању објекта и Решења о утврђеној накнади од стране Службе локалне пореске администрације општине Мионица, односно пре постављања покретних објеката.

**У случају неуспеха поступка у односу на неко од понуђених места, попуњавање упражњених места ће се обавити непосредном погодбом са заинтересованим лицима дана 09.07.2024. године у згради општине Мионица у Мионици, Војводе Мишића 30, у сали Скупштине општине Мионица у периоду од 11.00-14.00 часова.**

Ближе информације у вези огласа могу се добити од стране чланова Комисије на тел. 014/3422-020 и путем мејла opstina@mionica.rs а графички прилог локација може се погледати на интернет презентацији Општине Мионица.

У Мионици, 25.06.2024. године

КОМИСИЈА ЗА СПРОВОЂЕЊЕ ПОСТУПКА